Der bliver brug for syndsforladelse i stor stil, når to mænd på 19 og 34 år torsdag efter planen sætter sig - ikke i skriftestolen - men på anklagebænken i Retten i Hjørring. De to mænd står bag en lang række kirkekup rundt omkring i Nordjylland sidste sommer, hvor udbyttet blandt andet blev designerstole for flere hundrede tusinde kroner. Der er lagt op til en tilståelsessag, når de to mænd møder op i retten, hvor de vil blive tiltalt for en stribe af indbrud i nordjyske kirker. Med sig fik de flere end 50 Børge Mogensen designer-stole og omkring 30 Wegner-stole. Ved et af indbruddene, som fandt sted i Farsø, løb de sågar med en Wegner-præstestol. Minilæsser og traktor Udover designer-tyverier i kirker bliver de to mænd også stillet til regnskab for et indbrud i et sommerhus ved Hals, hvor de stjal seks Arne Jacobsen-stole. Men det er ikke kun designervarer, de har kastet sig over. I forbindelse med indbrud i Brovst og Vennebjerg er der stjålet henholdsvis en minilæsser og en plænetraktor til en samlet værdi af næsten en kvart million kroner. Alt i alt løber tyverierne op i et udbytte på over 730.000 kroner. Afsløret af sommerhusgæst De to mænds heftige tyveri-turné hen over sommeren fik en ende 18. august, og det var trods alt ikke Gud, der greb ind. Det gjorde derimod en årvågen sommerhusgæst i området ved Furreby Kirke ved Løkken. Sommerhusgæsten observerede, at der foregik noget lusk ved kirken, idet flere personer bar stole ind i en hvid varevogn. Politiet blev tilkaldt, og en hundepatrulje fandt bilen i Saltum med designerstole i lastrummet, ligesom der på adressen blev fundet flere stjålne designerstole. Fem personer blev i den forbindelse anholdt. To af dem blev løsladt, mens tre andre blev fremstillet i grundlovsforhør og varetægtsfængslet. Torsdag er altså regnskabets time for to af de varetægtsfængslede, som i øvrigt har siddet fængslet siden anholdelsen i august sidste år.

Opsummering:
Det var en vaks sommerhusgæst som førte gerningsmændene i armene på politiet.